Amalkan jarak sosial – Clarence Ting
NURZILLA MOHAMAD SIBU: Pengerusi Majlis Perbandaran Sibu (MPS) Clarence
Ting menasihati orang awam supaya mengamalkan jarak sosial ketika berada di
kawasan awam bagi mengelak jangkitan baharu Covid-19. Beliau yang melakukan tinjauan di Pasar Sentral Sibu
semalam mendapati, keadaan di kawasan itu masih dikunjungi ramai orang yang
membeli keperluan harian. “Saya harap orang ramai dapat mengamalkan budaya
jarak sosial pada waktu ini, kerana negara kita sedang dilanda wabak Covid-19
yang boleh menjangkiti kita melalui sentuhan. “Jika kamu melihat keadaan di suatu tempat itu penuh
dengan orang ramai, elakkan untuk berada di sana. “Tunggu sehingga bilangan orang ramai berkurangan,
kemudian barulah kamu meneruskan urusan kamu,” nasihatnya. Beliau juga memberi jaminan bahawa bekalan makanan pada
waktu ini adalah mencukupi. Sementara itu, Ting turut menerima laporan daripada para
ahli majlis MPS yang melakukan rondaan sekitar kawasan pentadbiran mereka. Katanya, ahli majlis telah melakukan tinjauan di sekitar
pusat komersial di Jalan Pahlawan, Teku dan Ling Kai Cheng. “Saya berasa gembira dengan kerjasama yang diberikan
oleh ahli majlis MPS yang turut turun padang bagi memastikan orang ramai
mematuhi Perintah Kawalan Pergerakan yang masuki hari keempat, semalam.

“Saya
harap, orang ramai akan terus mematuhi arahan ini untuk kesejahteraan
bersama,” ujarnya.



 
See author's posts
